Brocka, Július, poslanec NR SR (2014-09-25):
Ďakujem pekne. Vážená pani podpredsedníčka, vážení kolegovia poslanci, kde mám začať? Ale nebudem hovoriť dlho, lebo som včera komentoval rozpravu tých, ktorí sa zapojili k tomuto bodu programu, tak budem veľmi stručný. Na začiatok by som rád zareagoval na to, čo sa udialo v súvislosti aj s rokovaním o tomto návrhu. Na Úrade vlády Robert Fico oznámil verejnosti, že pokiaľ poslanec Národnej rady bude zastávať aj inú funkciu platenú z verejných zdrojov, bude brať len jeden plat poslanca. Toto je obsahom návrhu, ktorý predkladám s kolegami z KDH. Čiže Robert Fico to včera na tlačovke oznámil. Čo mňa vyrušuje, je, že vedľa neho stál primátor Košíc Raši. A ten seba označil včera za jedného z hlavných iniciátorov tohto návrhu. Hlavný iniciátor tohto návrhu, keď sme o tomto istom návrhu hlasovali v decembri minulý rok, tak bol proti návrhu, a keď sme o tom návrhu hlasovali vo februári, tak tiež nebol za návrh ako ostatní poslanci, väčšina sa zdržala hlasovania. Dámy a páni, tým, ktorí podporujú náš návrh, ďakujem. Boli to pán poslanec Vašečka, pán Kvasnička, pán Přidal. Oni zhodou okolností sú aj predkladatelia tohto návrhu. Pán poslanec Bublavý si zrejme svoje vystúpenie, teda odmietavé vystúpenie k tomuto návrhu pripravoval skôr a nepostrehol, že v strane SMER došlo k zásadnej zmene postoja k tomuto princípu „jeden plat z verejných zdrojov stačí“. Keď to povedal predseda vlády, predseda strany SMER, predpokladám teda, že si osvoja v krátkom čase aj ostatní poslanci strany SMER tento návrh. Chcem len zdôrazniť pre pána poslanca Bublavého aj Petráka, že náš návrh, tento, o ktorom sme teraz alebo včera rokovali, nie je o zákaze viacerých mandátov. To je iný návrh. To je ten ústavný návrh, o ktorom sme rokovali predtým. Ten má takú ambíciu. Náš návrh nebude brániť vykonávať popri poslancovaní aj funkciu napríklad starostu, pánu poslancovi Bublavému. Ak ho zvolia, áno, bude to tak, ale nebude môcť poberať ďalší plat okrem poslaneckého. Apropo, padali tu také výrazy ako nálepky na tento návrh, že je populistický, farizejský. No ak si náš návrh osvojil Robert Fico, my predkladatelia znesieme tú nálepku, že sa môže niekomu zdať tento návrh populistický. Tak, dobre, prosím, je populistický. Ale farizejský je skôr návrh strany SMER, lebo v strane SMER teda aj predseda vlády, aj Raši vedľa neho navrhujú to isté, ale nie pre seba, ale pre tých, ktorí prídu prípadne po nich. To znamená, popri tom návrhu, ktorý my predkladáme, aby platil teraz, aby sa týkal aj vás, tak vy tu navrhujete, aby to bolo až po voľbách roku 2016. A to je farizejské, to je pokrytecké. A vy budete tak ďalej, obrazne povedané, vyciciavať tento štát. No a posledná moja podstatná poznámka. Pán poslanec Bublavý hovoril o neporiadku v Európskej únii. No, áno, máte pravdu, ide to z Bruselu. No s tým my predkladatelia teraz nič neurobíme, ale vy teraz máte na to väčší vplyv. Môžete sa stretnúť s eurokomisárom Šefčovičom. Obráťte s tým na neho a my máme ambíciu urobiť poriadok na Slovensku a keď sa nám to podarí, potom môžeme ísť aj ďalej. Dámy a páni, ďakujem všetkým tým, ktorí podporia tento návrh zákona do druhého čítania. Ďakujem za vašu pozornosť.